**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 26.12.2019, ora 08.00 – 27.12.2019, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 27.12.2019, ora 07.00**

**RÂURI**

**Debitele au fost în scădere,** exceptând cursurile inferioare ale Someşului, Mureşului şi Timişului, unde au fost în creștere prin propagare.

Pe râurile din bazinele hidrografice: Vedea, Argeş, Ialomiţa, Siret (exceptând Moldova şi Bistriţa), Prut, bazinele superioare ale Jiului şi Oltului şi pe râurile din Dobrogea, debitele au fost relativ staţionare.

Debitele se situează în general la valori cuprinse între 30-100% din mediile multianuale lunare, mai mari pe râurile din bazinele hidrografice: Vișeu, Iza, Someșul Mare, Caraş, Nera, Olt, în bazinele superioare şi mijlocii ale Mureşului, Jiului şi Bistriţei și mai mici (sub 30% din normalele lunare) pe: Moraviţa, Bârlad, Jijia, cursul inferior al Bistriței și cursul superior al Tazlăului.

Nivelurile pe râuri la stațiile hidrometrice se situează **sub COTELE DE ATENȚIE.**

**Debitele vor fi relativ staționare,** exceptând râurile din bazinele hidrografice: Vişeu, Iza, Tur, Someş, Crasna, Barcău, Crişuri, Mureş, Bega, Timiş, Bârzava, Moraviţa, Caraş, Nera, Cerna, unde vor fi în scădere.

Nivelurile pe râuri la stațiile hidrometrice se vor situa **sub COTELE DE ATENȚIE**.

**DUNĂRE**

Debitul la intrarea în ţară (secţiunea Baziaş) în intervalul 26.12.2019 – 27.12.2019 a fost în creştere, având valoarea de 4800 m3/s, sub media multianuală a lunii decembrie (5200 m3/s).

În aval de Porţile de Fier, debitele au fost în creștere pe sectorul Gruia – Brăila și în scădere uşoară pe sectorul Galaţi – Tulcea.

Debitul la intrarea în ţară (secţiunea Baziaş) va fi în creştere (5200 m3/s).

În aval de Porţile de Fier debitele vor fi în creștere pe sectorul Gruia – Galaţi şi staţionare pe sectorul Isaccea – Tulcea.

**2.** **Situația meteorologică în intervalul 26.12.2019, ora 09.00 – 27.12.2019, ora 06.00**

**ÎN ŢARĂ**

**Vremea a fost în continuare mai caldă** decât în mod normal pentru această perioadă în regiunile extracarpatice și pe arii restrânse în cele centrale și de nord-vest, iar în rest valorile termice s-au situat în jurul mediilor multianuale. Cerul a fost variabil în Oltenia și vestul Munteniei, dar a prezentat înnorări în restul teritoriului. Temporar a plouat slab, local în vest și pe arii mai restrânse în centru și nord-est. La munte local a nins, iar cu totul izolat și trecător și în Crișana, iar pe parcursul nopții în Transilvania și Maramureș. Vântul a suflat slab și moderat, cu intensificări temporare în zona montană înaltă, în special a Carpaților Meridionali unde rafalele au depășit 70...80 km/h,  iar la cote mai reduse și pe arii restrânse și în Moldova și Dobrogea (viteze de până la 60...65 km/h). Temperaturile maxime s-au încadrat între 1 grad la Întorsura Buzăului și 11 grade la Titu, iar la ora 06  temperaturile erau cuprinse între -5 grade la Târgu Logrești și Curtea de Argeș și 6 grade la Constanța-Dig și Gura Portiței. Stratul de zăpadă prezent la munte, în special la altitudini mari, măsura în platformele stațiilor meteorologice la ora 20 până la 75 cm la Bâlea Lac - în Masivul Făgăraș.

**LA BUCUREŞTI**

**Vremea s-a menținut mai caldă** decât în mod normal pentru această perioadă. Cerul a fost temporar noros și vântul a suflat în general slab. Temperatura maximă a fost de 9 grade la Afumați și 10 grade la Filaret și Băneasa, iar la ora 06 se înregistrau 2 grade la Băneasa și 3 grade la Afumați și Filaret.

**3. Prognoza meteorologică în intervalul 27.12.2019, ora 09.00 – 28.12.2019, ora 09.00**

**ÎN ŢARĂ**

**Cerul va fi variabil în Oltenia** și în cea mai mare parte a Munteniei, dar va prezenta înnorări în restul teritoriului. Temporar se vor semnala precipitații, local sub formă de ninsoare la munte, predominant ninsoare în centru și în nord, iar pe spații mai mici mixte în Crișana și predominant ploi în rest. Izolat, în special în Carpații Meridionali, cantitățile de apă pot depăși 10...15 l/mp. Punctiform se va forma polei. Vântul va sufla slab și moderat, cu unele intensificări la munte, iar trecător și la cote mai reduse și în sud-vest, centru și nord-est. Temperaturile maxime se vor încadra între 1 și 10 grade, iar cele minime vor fi cuprinse între -5 și 2 grade.

**LA BUCUREŞTI**

**Cerul va fi temporar noros,** iar trecător vor fi posibile ploi slabe ziua. Vântul va sufla slab și moderat. Temperatura maximă va fi de 8...9 grade, iar cea minimă de -3...-1 grad.

**4. Buletin nivometeorologic pentru perioada 27-30.12.2019**

1. **Evoluţia vremii în intervalul 23-26 decembrie:**

Vremea s-a răcit în ultimele zile. Cerul a fost mai mult noros. S-au semnalat predominant ninsori în ultimele zile, temporar precipitații mixte la altitudini joase în perioada 23-24 decembrie. Temporar s-a semnalat ceață, asociată izolat și cu depunere de chiciură pe creste. Vântul a suflat slab și moderat, cu intensificări ce în zona înaltă au depășit 130...140 km/h pe crestele din vestul Meridionalilor (Vf.Țarcu) și 70-80 km/h pe celelate creste.

1. **Grosimea stratului de zăpadă în 26.12.2019, ora 14:**

**Carpaţii Meridionali:** 75 cm la Bâlea-Lac, 23 cm la Vf. Omu, 17 cm Vf. Țarcu, 17 cm la Păltiniș, 15 cm la Cuntu, 8 cm la Parâng, 4 cm la Sinaia, 3 cm la Fundata, 1 cm la Predeal;

**Carpaţii Orientali:** 22 cm la Vf. Călimani, 12 cm la Iezer-Rodnei, 5 cm la Ceahlău-Toaca, 5 cm la Lăcăuți, 3 cm la Bucin;

**Carpaţii Occidentali:** 34 cm la Semenic, 20 cm la Vladeasa 1400 m, 18 cm la Stâna de Vale, 16 cm la Vf. Vlădeasa.

1. **Prognoza vremii în intervalul 26-30 decembrie:**

Vremea se va răci. Local va ninge viscolit în majoritatea masivelor. Vântul va prezenta intensificări de 60-70 km/h în zona înaltă din majoritatea masivelor, viscolind și spulberând zăpada.

**Zăpada proaspătă:** În majoritatea masivelor se va depune strat nou de zăpadă, mai însemnat în Carpații Meridionali și de Curbură pe versanții nordici, unde va atinge și depăși 10-15 cm și în cei Orientali, în special pe versanții estici, unde va depăși pe alocuri 10 cm.

**Temperaturi prognozate:**

**Peste 1800 m:** temperaturi minime: -16 la -10 gr.C; temperaturi maxime: -13 la -8 gr.C (valori predominante).

**Sub 1800 m:** temperaturi minime: -10 la -5 gr.C; temperaturi maxime: -8 la -3 gr.C (valori predominante).

1. **Evoluția stratului de zăpadă și a riscului de avalanșă:**

**4.a. Toate masivele**: În toate masivele va ninge și se va depune un strat nou de zăpada, instabil, de dimensiuni mai însemnate în Carpații Meridionali și Orientali. Vântul va sufla moderat, cu rafale de peste 60...70 km/h în zonele înalte, unde va viscoli și spulbera zăpada, formând plăci de vânt și depozite mai însemnate de zăpadă. La supraîncărcări mari, pe pante cu înclinație mare și cu strat mai consistent, se pot declanșa avalanşe de dimensiuni mici și izolat medii în Carpații Meridionali.

**4.b. Munții Bucegi** **și Munții Făgăraș RISC MODERAT (2)**

**4.b.1. În Bucegi,** ninsorile din următoarele zile vor depune 10-20 cm de zăpadă proaspătă iar vântul puternic de la peste 1800 m, va crea noi plăci de vânt. Principalele riscuri sunt reprezentate de instabilitatea noului strat și de plăcile de vânt ce se vor forma în special pe versanții cu orientare nord-vestică, nordică și nord-estică. Avalanșe pot fi declanșate chiar și la supraîncărcări mici, iar în zonele adăpostite, cu acumulări mai mari, pot antrena un volum însemnat de zăpadă.

**Stratul existent** măsoară aproximativ 15-20 cm și este în general consolidat, iar în partea superioară prezintă cruste de îngheț. Peste acesta, se va depune un strat proaspăt, instabil, de 10-20 cm de zăpadă uscată, cu coeziune slabă între cristale. În zonele adăpostite (văiugi, vâlcele) zăpada transportată va forma depozite însemnate, înălțimea troienelor depășind 2 metri în aceste zone.

**4.b.2. În Făgăraș**, ninsorile din următoarele zile vor depune 10-20 cm de zăpadă propaspătă iar vântul puternic de la peste 1800 m va crea noi plăci de vânt. Principalele riscuri sunt reprezentate de instabilitatea noului strat și de plăcile de vânt ce se vor forma în special pe versanții cu orientare nord-vestică, nordică și nord-estică.

Avalanșe pot fi declanșate chiar și la supraîncărcări mici, iar în zonele adăpostite, cu acumulări mai mari, pot antrena un volum însemnat de zăpadă.

**Stratul existent** măsoară, la peste 1800 m, peste 70 cm și este în general consolidat, cu un strat

instabil în partea superioară de 15 cm depus peste câteva cruste de gheață. Peste acesta, se va depune un strat proaspăt, instabil, de 10-20 cm de zăpadă uscată, cu coeziune slabă între cristale. În zonele adăpostite (văiugi, vâlcele) zăpada transportată va forma depozite însemnate, înălțimea troienelor depășind 2 metri în aceste zone.

**Riscul de avalanșă** **va fi în creștere** în ambele grupe montane pe fondul căderilor de zăpadă și a vântului intens din sector nord-vestic. Principalele riscuri sunt reprezentate de instabilitatea noului strat și de plăcile de vânt ce se vor forma în special pe versanții cu orientare pe direcția vântului. Avalanșe pot fi declanșate chiar și la supraîncărcări mici, iar în zonele adăpostite, cu acumulări mai mari, pot antrena un volum însemnat de zăpadă.

**Notă: RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2.Pe râurile interioare**

Nu au fost semnalate evenimente deosebite.

**2.3.Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**ANPM-** Agenţia Naţională pentru Protecţia Mediului informează că, din rezultatele analizelor efectuate în intervalul 20-22.12.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană, cu valoarea limită zilnică de 50 µg/mc.

**GNM CJ Ilfov** informează telefonic despre un **incendiu în desfăşurare, izbucnit azi, 27.12.2019, orele 05.00, care afectează 4000 metri pătraţi, la un depozit de materiale plastice din zona loc. Afumaţi, şoseaua Moara Domnească, jud Ilfov. Pompierii IGSU acţionează la faţa locului cu 25 autospeciale şi 4 autoscări.** Echipajul CBRN (de control Chimic, Biologic, Radiologic şi Nuclear) monitorizează toxicitatea aerului în zonă. S-a solicitat autolaboratorul cu aparatura mobilă pentru monitorizarea calităţii aerului înconjurător al APM Bucureşti, care s-a deplasat în zona incendiului. S-a emis un mesaj RO-Alert pentru protecţia cetăţenilor din zonă, de a sta în locuinţe cu geamurile închise. Incendiul se manifestă violent, cu emisie de fum negru gros, din când în când se aud bubuituri din zona incendiată.

O parte din pereţii halei afectate de incendiu, de tip sandwich, cu spumă izolatoare poliuretanică la interior, puternic inflamabilă, s-au prăbuşit în interior. Se acţionează în continuare pentru limitarea extinderii incendiului şi la alte clădiri existente în zonă, incendiul fiind localizat.

Se va reveni cu informaţii suplimentare.

1. **În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 23-24.12.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**Direcția de Comunicare**